**Verejná výzva pre poslancov Národnej rady Slovenskej republiky k ponechaniu sviatku Sedembolestnej Panny Márie ako dňa pracovného pokoja**

Vážené pani poslankyne, vážení páni poslanci,

obraciame sa na Vás, ako volených zástupcov občanov Slovenskej republiky, aby ste podporili ponechanie sviatku Sedembolestnej Panny Márie, Patrónky Slovenka ako dňa pracovného pokoja. Ekonomické argumenty pre zrušenie tohto sviatku podľa nášho názoru neobstoja. **Budúci rok 15. september pripadne na nedeľu.** Nie je vhodné, kvôli tomu meniť Základnú zmluvu medzi Slovenskou republikou a Svätou stolicou.

Tento sviatok má niekoľko storočnú históriu. Je súčasťou národnej, náboženskej a kultúrnej identity slovenského národa. V tomto roku si pripomíname **600 rokov** **od prvej písomne zachovanej zmienky o sviatku Sedembolestnej Panny Márie.** Zrušenie tohto sviatku, v období, kedy si pripomíname **1150 rokov** **od príchodu svätých Cyrila a Metoda** na naše územie by bolo obzvlášť smutné.

**Žiadame Vás, aby ste bez ohľadu na politickú príslušnosť, podporili zachovanie sviatku Sedembolestnej Panny Márie, Patrónky Slovenska, ako dňa pracovného pokoja.**

Každý národ prežije iba vtedy, ak čerpá zo svojich duchovných a kultúrnych koreňov.

Ďakujeme Vám!

Iniciatíva občanov za zachovanie sviatku Sedembolestnej Panny Márie ako dňa pracovného pokoja.

*Martin Dilong, Maria Guregová, Janka Pulmannová, Ondrej Binder, Terézia Lenczová, Peter Mášik.*

V Bratislave 26. 7. 2012